ועדת הכנסת, כנסת 17, פרוטוקול מספר 235, 2008-06-03 09:30

דוד טל: בוקר טוב, אני מתכבד לפתוח את ישיבת ועדת הכנסת.

דוד טל: הנושא הראשון, ערעורים על החלטת יו"ר הכנסת והסגנים שלא לאשר דחיפות הצעה לסדר היום של חבר הכנסת מאיר פרוש.

דוד טל: חבר הכנסת פרוש, בבקשה.

מאיר פרוש: ישנה עסקה, אין עסקה, אני חושב שיש עסקה.

מאיר פרוש: לא ביום בהיר מעבירים ארגז עם חלקי גופות ולא ביום בהיר מחליטים להחזיר מרגל.

מאיר פרוש: זה לא קרה לפני חודשיים וזה לא קרה היום, כנראה שהכל היה מתוזמן.

מאיר פרוש: אני חושב שאם ישנה עסקה כזו אין סיבה שהכנסת לא תתייחס לנושא הזה.

מאיר פרוש: לכן אני מבקש לערער על ההחלטה של יושבת ראש הכנסת והסגנים.

מאיר פרוש: מטבע הדברים הם יגידו שהיו כך וכך נושאים אבל אני חושב שזה נושא חשוב.

מאיר פרוש: והראייה, למרות שזה קרה לפני 3 ימים, עד היום זה תופס את הכותרות ואני חושב שהציבור חשוב שיידע שהכנסת מתייחסת לנושא הזה ודנה בעניין.

דוד טל: סגנית יושבת ראש הכנסת, בבקשה.

קולט אביטל: רציתי להגיד לאדוני חבר הכנסת פרוש שאומנם הנושא חשוב, מעסיק את כולנו, בוודאי שהוא בכותרות.

קולט אביטל: אבל לפעמים כשנושאים כאלה נותנים להם יותר מדי דיון ציבורי זה לא בהכרח טוב למה שקורה.

קולט אביטל: לכן מסיבות שלא נוגעות לדחיפות הבקשה אלא למהות הבקשה, שקלנו וחשבנו שעדיף כרגע ודי ברמזים, לא לתת לזה את הדיון הציבורי.

דוד טל: תודה, חברת הכנסת טרטמן.

אסתרינה טרטמן: אדוני היושב ראש, נושא החיזבאללה הוא לא נושא שנוגע רק לפרטים במדינת ישראל.

אסתרינה טרטמן: הוא נוגע לכלל הציבור במדינת ישראל ולצערי הרב, כל מדינת ישראל שילמה מחיר כואב בסוגיה הזאת.

אסתרינה טרטמן: הנושא של הדיונים, כולנו מכירים את ההסתברות של הדברים שיפה שייאמרו בשתיקה.

אסתרינה טרטמן: ויחד עם זאת זה נושא שכבר פורסם.

דוד טל: אני חושב שחבר הכנסת פרוש לא מתכוון לגלות שום דבר שאנחנו לא יודעים.

דוד טל: הוא מתכוון להציף את הבעיה.

אסתרינה טרטמן: לכן אני סבורה שיש מקום לאשר ולהעלות את הנושא הזה לסדר היום הציבורי, ובוודאי בבית הזה שזה הבית הדמוקרטי של נציגי הציבור.

דוד טל: תודה רבה.

דוד טל: מי בעד לקבל את הערעור ירים את ידו.

דוד טל: תודה.

דוד טל: מי נגד?

דוד טל: תודה.

דוד טל: אשר על כן הערעור התקבל.

דוד טל: 2.

דוד טל: של חבר הכנסת מוחמד ברכה בנושא: "מכרזים חדשים לבנייה בהר חומה, בפסגת זאב ובבית"ר עלית".

דוד טל: נעבור לערעור השני של חבר הכנסת מוחמד ברכה, בבקשה אדוני.

מוחמד ברכה: אדוני היושב ראש, הערעור השני הוא נושא מכרזים חדשים לבנייה בהר חומה, בפסגת זאב ובבית"ר עלית.

מוחמד ברכה: אפשר להיות בעד, אפשר להיות נגד, והמציעים - - -

דוד טל: אני רוצה להיות בעד אבל אם אתה אומר שאפשר להיות נגד, אני אצביע נגד.

מוחמד ברכה: לא, בעד הבנייה או נגד הבנייה.

מוחמד ברכה: היו 6 מציעים שמשקפים דעות מגוונות בנושא הדיון.

מוחמד ברכה: הנושא הזה עומד לדיון ציבורי רחב.

מוחמד ברכה: אני מבין שבפגישתו של ראש הממשלה הנושא הזה עלה וראש הממשלה אמר מה שאמר.

מוחמד ברכה: מזכ"ל האו"ם מדבר על זה, זה במוקד של דיון ציבורי גם בתוך מדינת ישראל וגם מחוצה לה, וזה בעצם המהות של הצעה דחופה לסדר יום.

מוחמד ברכה: אם זה לא הצעה דחופה לסדר יום אני לא יודע בשביל מה קיים המנגנון הזה.

מוחמד ברכה: לא יתכן שכל העולם מדבר על נושא מסוים ודווקא הכנסת של מדינת ישראל אינה יכולה ורשאית לדבר על זה.

מוחמד ברכה: לכן אני חושב שיש מקום לכלול את הנושא הזה בסדר היום כהצעה דחופה.

דוד טל: סגנית יושבת ראש הכנסת.

קולט אביטל: בנושאים האלה לא המהות היא זו שעניינה את חברי הכנסת או את הנשיאות אלא הדחיפות ומצאנו שאין בכך דחיפות ואפשר לקיים על זה, שום דבר עוד לא קרה ואפשר לדון בזה גם בשבוע אחר.

מוחמד ברכה: כל העולם דן בזה, הכנסת לא יכולה?

דוד טל: תודה.

דוד טל: יש עוד מישהו מהחברים שרוצה להוסיף?

דוד טל: אם לא נעבור להצבעה.

דוד טל: מי בעד לקבל את ערעורו של חבר הכנסת ברכה ירים את ידו – שניים.

דוד טל: מי מתנגד?

דוד טל: שניים כנגד אחד.

דוד טל: אשר על כן ההצעה נדחתה.

דוד טל: ב.

דוד טל: בקשת חה"כ ישראל חסון להעברת הצעת חוק ניכוי כספי הרשות הפלסטינית בגין ירי רקטות מאזור חבל עזה לעבר מדינת ישראל, התשס"ז-2007 (פ/2686/17) מוועדת החוץ והביטחון לדיון בוועדת הכספים.

דוד טל: אנחנו עוברים לנושא הבא שעל סדר היום.

דוד טל: בקשת חה"כ ישראל חסון להעברת הצעת חוק ניכוי כספי הרשות הפלסטינית בגין ירי רקטות מאזור חבל עזה לעבר מדינת ישראל, התשס"ז-2007 (פ/2686/17) מוועדת החוץ והביטחון לדיון בוועדת הכספים.

דוד טל: יש הסכמה של ועדת החוץ והביטחון שהנושא הזה יידון בוועדת הכספים.

דוד טל: אם אין מישהו שרוצה לערער על כך אז נצביע.

דוד טל: מי בעד להעביר את זה לוועדת הכספים ירים את ידו, תודה.

דוד טל: מי נגד?

דוד טל: מי נמנע?

דוד טל: תודה.

דוד טל: הנושא יועבר לוועדת הכספים.

דוד טל: ג.

דוד טל: בקשת יו"ר ועדת הפנים והגנת הסביבה להעברת הצ"ח למניעת הסתננות, התשס"ח-2008 (מ/381), מוועדת החוץ והביטחון לדיון בוועדת הפנים והגנת הסביבה.

דוד טל: הנושא האחרון שעל סדר היום, בקשת יו"ר ועדת הפנים והגנת הסביבה להעברת הצ"ח למניעת הסתננות, התשס"ח-2008 (מ/381), מוועדת החוץ והביטחון לדיון בוועדת הפנים והגנת הסביבה.

דוד טל: גם לבקשה הזאת יש הסכמה של ועדת החוץ והביטחון להעביר את זה לוועדת הפנים.

דוד טל: מי בעד להעביר לוועדת הפנים?

דוד טל: תודה.

דוד טל: מי נגד?

דוד טל: מי נמנע?

דוד טל: תודה.

דוד טל: גם הנושא הזה אושר ויועבר לוועדת הפנים והגנת הסביבה.

דוד טל: תודה רבה, הישיבה נעולה.